PREDKLADACIA SPRÁVA
Podľa ustanovenia § 70 ods. 2 zákona Národnej rady Slovenskej republiky 
č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. a podľa článku 32 Legislatívnych pravidiel vlády Slovenskej republiky predkladá Ministerstvo hospodárstva Slovenskej republiky (ďalej len „ministerstvo hospodárstva“) návrh poslancov Národnej rady Slovenskej republiky Adama LUČANSKÉHO, Milana GARAJA, Romana MICHELKA a Karola FARKAŠOVSKÉHO 
na vydanie zákona, ktorým sa dopĺňa zákon č. 108/2024 Z. z. o ochrane spotrebiteľa 
a o zmene a doplnení niektorých zákonov v znení neskorších predpisov (tlač 1531) 
(ďalej len „poslanecký návrh zákona“).

Ministerstvo hospodárstva k predloženému poslaneckému návrhu zákona uvádza:

Všeobecne

Podľa dôvodovej správy je cieľom poslaneckého návrhu zákona zabezpečiť, 
aby spotrebiteľ pri znížení množstva tovaru a súčasnom zvýšení jeho jednotkovej ceny dostal priamo pri predajnej cene zrozumiteľnú porovnávaciu informáciu.
Poslaneckým návrhom zákona sa navrhuje zaviesť cez nové ustanovenie § 7a v zákone č. 108/2024 Z. z. o ochrane spotrebiteľa a o zmene a doplnení niektorých zákonov v znení neskorších predpisov (ďalej len „zákon o ochrane spotrebiteľa“) osobitnú informačnú povinnosť pri znížení množstva tovaru. Ak je jednotková cena zmenšeného balenia najmenej o 3 % vyššia ako predchádzajúca jednotková cena, obchodník uvedie spolu s predajnou cenou informáciu o znížení množstva, pôvodné a nové množstvo, predchádzajúcu jednotkovú cenu 
a jednotkovú cenu zmenšeného balenia. Povinnosť trvá 60 dní od začatia ponúkania 
alebo predaja zmenšeného balenia v príslušnom predajnom mieste.
Nová povinnosť sa má vzťahovať na tovar v spotrebiteľskom balení ponúkaný 
alebo predávaný v prevádzkarni, prostredníctvom predajného automatu 
alebo v prevádzkovom priestore s automatizovaným systémom predaja. Povinnosť sa nemá vzťahovať na tovar ponúkaný alebo predávaný na základe zmluvy uzavretej na diaľku 
alebo zmluvy uzavretej mimo prevádzkových priestorov obchodníka.
Stanovisko
Ministerstvo hospodárstva zaujíma k poslaneckému návrhu zákona nasledovné stanovisko:


Poslanecký návrh zákona reaguje na tzv. shrinkfláciu, teda zníženie množstva tovaru pri zachovaní alebo zvýšení jeho ceny. Ide o dlhodobo existujúci jav, ktorý sa spravidla zvýrazňuje v obdobiach zvýšenej inflácie a rastu vstupných nákladov. Z ekonomického hľadiska predstavuje jednu z alternatív k priamemu zvýšeniu ceny tovaru. Samotné rozhodnutie hospodárskeho subjektu upraviť veľkosť balenia alebo cenu tovaru nie je nezákonné. Problematickým sa stáva až vtedy, ak je spotrebiteľ uvádzaný do omylu spôsobom prezentácie tovaru alebo ceny.

Poslanecký návrh zákona sleduje legitímny cieľ zvýšenia transparentnosti vo vzťahu 
k spotrebiteľom a posilnenia ich informovanosti pri rozhodovaní o kúpe tovarov. Pozitívne možno hodnotiť najmä skutočnosť, že nesmeruje k zákazu samotnej shrinkflácie, neukladá povinnosť meniť obaly tovarov (napr. v prípade talianskej notifikácie TRIS č. 2024/0560/IT Európska komisia namietala, že povinné označovanie shrinkflácie priamo na obale predstavuje dodatočnú požiadavku na výrobok, ktorá môže byť v rozpore s čl. 34 ZFEÚ), opiera sa o existujúci inštitút jednotkovej ceny a existujúce kontrolné mechanizmy. Správne nezasahuje ani do harmonizovanej úpravy zmlúv na diaľku, čím však súčasne vzniká 
len veľmi limitovaná pridaná informačná hodnota pre spotrebiteľov a nerovnováha medzi povinnosťami kamenných a online predajní. Negatívom poslaneckého návrhu zákona je, 
že vytvára tzv. neopodstatnený goldplating.
Ministerstvo hospodárstva považuje za zásadný nedostatok poslaneckého návrhu zákona absenciu presvedčivého odôvodnenia, prečo je potrebné vytvárať osobitný regulačný režim pre shrinkfláciu. Slovenský aj európsky právny rámec už dnes poskytuje nástroje 
na ochranu spotrebiteľa, predovšetkým povinné uvádzanie predajnej ceny a jednotkovej ceny, ktoré umožňujú vyhodnotiť výhodnosť kúpy v aktuálnej trhovej ponuke, a zákaz nekalých obchodných praktík, ktorý chráni spotrebiteľov pred klamaním a zavádzaním. Z pohľadu ochrany spotrebiteľa nie je rozhodujúca samotná zmena množstva tovaru, ale to, 
či má spotrebiteľ k dispozícii dostatočné informácie na prijatie informovaného rozhodnutia 
a či spôsob prezentácie tovaru nie je spôsobilý uviesť spotrebiteľa do omylu. 
Tento prístup potvrdzuje aj rozvíjajúca sa rozhodovacia prax. Nemecký spolkový súdny dvor (BGH) vo svojom rozsudku z 29. mája 2024, sp. zn. I ZR 43/23, potvrdil význam existujúcich pravidiel ochrany spotrebiteľa pri posudzovaní zavádzajúcej prezentácie tovarov. Rozhodnutie Krajinského súdu v Kolíne nad Rýnom z mája 2025 vo veci Mondelēz/Milka týkajúce sa zníženia hmotnosti čokolád zo 100 g na 90 g pri súčasnom zvýšení ceny 
a zachovaní takmer nezmeneného balenia či rozsudok Viedenského odvolacieho súdu 
z júna 2025, sp. zn. 4 R 197/24s, týkajúci sa zníženia hmotnosti mrazeného lososa z 250 g 
na 220 g pri zachovaní identicky vyzerajúceho balenia a rovnakej predajnej ceny, pričom jedinou zmenou bol drobný text s gramážou na prednej strane obalu, ukazujú, 
že problematické prejavy shrinkflácie možno riešiť aj prostredníctvom existujúcich pravidiel ochrany spotrebiteľa. 
Za týchto okolností nie je dostatočne preukázané, že existujúci právny rámec neposkytuje primeranú úroveň ochrany spotrebiteľa alebo že vytvorenie nového osobitného regulačného režimu predstavuje nevyhnutný a proporcionálny zásah.
Druhou vážnou výhradou je efektívnosť navrhovanej regulácie. Napriek rozsahu nových povinností zostáva priestor pre situácie, v ktorých sa účinok shrinkflácie prejaví 
bez vzniku informačnej povinnosti alebo mimo obdobia, počas ktorého má byť spotrebiteľ informovaný. Poslanecký návrh zákona preto nie je spôsobilý odstrániť všetky prípady, ktoré deklarovane sleduje, a zároveň ponecháva priestor na prispôsobenie obchodných modelov spôsobom, ktoré umožnia vyhnúť sa praktickému dosahu regulácie. Vzniká tak otázka, 
či rozsah administratívnych a ekonomických nákladov vyvolaných poslaneckým návrhom zákona zodpovedá jeho reálnemu prínosu pre spotrebiteľa.

Na rozdiel od prístupu niektorých členských štátov, ktoré sa rozhodli regulovať shrinkfláciu na národnej úrovni, napr. Francúzsko a Maďarsko, sa majú povinnosti podľa poslaneckého návrhu zákona vzťahovať na všetkých slovenských obchodníkov bez ohľadu 
na ich veľkosť, obrat, personálne kapacity alebo ekonomické možnosti. Zahraničné úpravy spravidla nepredstavujú plošnú reguláciu, ale obmedzujú okruh povinných subjektov predovšetkým na väčších maloobchodných predajcov (podľa predajnej plochy alebo obratu obchodníka), prípadne v kombinácii so zúžením na vybrané kategórie tovarov, zatiaľ 
čo poslanecký návrh zákona vytvára povinnosti pre celý slovenský maloobchod vo vzťahu 
ku všetkým kategóriám tovarov.

Poslanecký návrh zákona vytvára rozsiahle administratívne povinnosti, ktorých plnenie bude v praxi spojené s významnými nákladmi, ktoré sú v doložke vybraných vplyvov podcenené tým, že sa obmedzujú len na konštatovanie o nákladoch na poskytnutie údajov 
pri prvom dodaní zmenšeného balenia, určenie predchádzajúcej jednotkovej ceny 
a zobrazenie informácie počas 60 dní. Obchodníci budú musieť priebežne evidovať zmeny množstva tovarov, sledovať historické údaje o jednotkových cenách, a to v zmysle poslaneckého návrhu zákona aj pri tovaroch, ktorých sa povinnosť uvádzať jednotkovú cenu v súčasnosti netýka (napr. tovar s menovitou hmotnosťou alebo menovitým objemom najviac 50 g alebo 50 ml ako koreniny či predaj potravín v automatoch), ďalej posudzovať splnenie zákonných podmienok vzniku informačnej povinnosti, vyhodnocovať plynutie príslušných lehôt 
a zabezpečovať zobrazovanie dodatočných informácií pri predaji. Potrebné je zdôrazniť, 
že ide o povinné evidovanie a sledovanie údajov o všetkých tovaroch na úrovni individuálnych prevádzok. Nová povinnosť si vyžiada zásahy do interných informačných systémov, procesov správy produktových databáz, logistiky a kontrolných mechanizmov. 
Poslanecký návrh zákona vytvára dodatočné technické a prevádzkové náklady. 
Na splnenie nových informačných povinností bude potrebné upraviť súčasný systém zobrazovania cien vrátane rozmerov cenoviek, ich grafického usporiadania a dostupného zobrazovacieho priestoru. V prípade digitálnych cenoviek pritom nemožno vylúčiť potrebu technických úprav existujúcich riešení alebo dokonca návrat k papierovým formám označovania, ak súčasná infraštruktúra neumožní zobrazovanie všetkých dodatočných informácií. 
Značná časť výdavkov obchodníkov tak bude smerovať do technických 
a administratívnych úprav interných procesov a zobrazovacieho priestoru pre cenovky, 
a nie do poskytovania novej materiálnej hodnoty alebo služby spotrebiteľovi. Nemožno pritom vylúčiť, že dodatočné administratívne, personálne a technické náklady spojené 
s plnením nových povinností, ktoré budú znášať podnikateľské subjekty pôsobiace 
na slovenskom trhu, sa premietnu do cien tovarov. Poslanecký návrh tak môže paradoxne vytvárať dodatočné náklady pre spotrebiteľov, hoci cieľom je ochrana spotrebiteľa 
pred dôsledkami cenových zmien. 
Problematické je aj nastavenie vzťahu medzi informačnou povinnosťou dodávateľa 
a zodpovednosťou obchodníka. Hoci návrh predpokladá, že dodávateľ bude obchodníka informovať o zmenách množstva tovaru, nie je zrejmé, do akej miery je táto povinnosť 
v praxi vymožiteľná. Súčasne možno pochybovať o praktickom význame exkulpácie obchodníka, keďže pri vynaložení odbornej starostlivosti by mal byť vo viacerých prípadoch schopný identifikovať zmenu množstva tovaru aj z údajov uvedených na samotnom tovare. Návrh tak vytvára neistotu v otázke rozdelenia zodpovednosti medzi dodávateľa a obchodníka a zvyšuje riziko aplikačných sporov.

Poslanecký návrh zákona zároveň obsahuje viaceré neurčité pojmy a hodnotiace kritériá, ktorých uplatňovanie môže byť v praxi sporné. Posudzovanie, či ide o rovnaký tovar, o tovar s rovnakými hlavnými vlastnosťami alebo o situáciu, ktorá má vyvolať informačnú povinnosť, bude v mnohých prípadoch vyžadovať individuálne hodnotenie. Otázky môžu vzniknúť napríklad pri čiastočnej zmene receptúry alebo zmene zloženia výrobku 
(napr. nahradenie cukru umelým sladidlom), vizuálne nevýraznej úprave obalu 
alebo pri súbežnej existencii viacerých variantov tovaru na trhu. Poslanecký návrh zákona pritom neposkytuje dostatočne jednoznačné pravidlá, ktoré by umožnili predvídateľné 
a jednotné uplatňovanie zákona. Dôsledkom môže byť zvýšenie právnej neistoty podnikateľských subjektov aj orgánov dohľadu. 
Možno konštatovať, že poslanecký návrh zákona reaguje na legitímnu spotrebiteľskú tému a sleduje pochopiteľný cieľ zvýšenia transparentnosti trhu. Navrhované riešenie však vytvára rozsiahlu administratívnu záťaž, prináša aplikačné a interpretačné nejasnosti, prenáša časť zodpovednosti na subjekty bez plnej kontroly nad potrebnými informáciami  a obchodnými rozhodnutiami a súčasne nezaručuje odstránenie problémov, ktoré má riešiť. Vytvorenie nového osobitného regulačného režimu sa preto nejaví ako nevyhnutné 
ani proporcionálne riešenie identifikovaného problému.
Ministerstvo hospodárstva uplatňuje k poslaneckému návrhu zákona 
tieto pripomienky:

1. Všeobecná pripomienka
Odporúčame predkladateľom prehodnotiť rozsah navrhovanej regulácie. Po prvé, povinnosť podľa navrhovaného § 7a by sa mala v súlade so zásadou proporcionality vzťahovať len na kategórie tovarov, pri ktorých je riziko negatívnych prejavov shrinkflácie najvyššie. Súčasne by mali zostať zachované výnimky podľa § 6 ods. 3 zákona o ochrane spotrebiteľa. Ustanovenie výnimiek z povinnosti označovania jednotkovou cenou je v súlade so smernicou 98/6/ES Európskeho Parlamentu a Rady zo 16. februára 1998 o ochrane spotrebiteľa pri označovaní cien výrobkov ponúkaných spotrebiteľovi (Ú. v. ES L 80, 18.3.1998) v platnom znení, pričom navrhovaný § 7a 
by de facto poprel ich existenciu a praktickú využiteľnosť. Súčasne je primerané zaviesť jasné výnimky z navrhovanej regulácie pre ponuku a predaj viacerých variantov toho istého tovaru (napr. čistiace prostriedky či balené potraviny dostupné najprv v menších aj väčších, napr. rodinných baleniach, následne len v menších baleniach) a pre špeciálne časovo limitované akciové ponuky (napr. časovo obmedzené XXL ponuky za zvýhodnené ceny v rámci marketingovej akcie alebo predaj bonusového balenia). Po druhé, pokiaľ ide o okruh povinných subjektov, napríklad uložením povinnosti len tým obchodníkom, ktorí dosiahli zákonom ustanovený objem obratu alebo prevádzkujú obchodnú sieť určitého rozsahu. Po tretie, pokiaľ ide o rozsah samotnej informačnej povinnosti, ktorá má v zmysle poslaneckého návrhu zákona zahŕňať päť prvkov: informáciu o znížení množstva tovaru (bez ďalšej konkretizácie), údaj o množstve tovaru pred znížením, údaj o množstve tovaru 
po znížení, jednotkovú cenu pre množstvo tovaru pred znížením a jednotkovú cenu 
pre množstvo tovaru po znížení (duplicitná informácia k základnej povinnosti 
podľa § 6 zákona o ochrane spotrebiteľa). Navrhovaná informačná povinnosť 
sa vyznačuje vysokou granularitou, pričom so zvyšujúcou sa informačnou záťažou klesá zrozumiteľnosť pre spotrebiteľa. Po štvrté, nie je zrejmé, a to ani z dôvodovej správy, prečo predkladatelia zvolili práve trojpercentnú hranicu pre relevantné zvýšenie jednotkovej ceny a lehotu 60 dní pre trvanie novej informačnej povinnosti.
2. K čl. I bod 1 § 7a ods. 4 – V čl. I bod 1 § 7a ods. 4 prvej vete navrhujeme za slovom „rovnakými“ vypustiť slovo „hlavnými“.
Odôvodnenie: Z dôvodov právnej istoty navrhujeme základnú definíciu pojmu 
„ten istý tovar“ viazať na objektívne vlastnosti rovnaké označenie a rovnaké vlastnosti. Pojem „hlavné vlastnosti“ je právne neurčitý, hoci používaný aj na iných miestach v zákone o ochrane spotrebiteľa, ale v tomto kontexte prináša zbytočnú právnu neistotu do základnej definície „toho istého tovaru“. Druhá veta tejto legálnej definície je postavená na individuálnom posúdení tovaru z perspektívy priemerného spotrebiteľa, preto v druhej vete je možné vnímať použitie pojmu „hlavné vlastnosti“ viac opodstatnene.
3. K čl. I bod 1 § 7a ods. 6 – Navrhujeme nahradiť znenie čl. I bod 1 § 7a ods. 6 znením:

„(6) Obchodník neporuší povinnosť podľa odseku 1, ak preukáže, že si vyžiadal informácie a údaje podľa odseku 5 a osoba, ktorá mu dodáva tovar v zníženom množstve, mu informácie a údaje podľa odseku 5 neposkytla.“.

Odôvodnenie: K obchodnému rozhodnutiu o zmene množstva tovaru dochádza spravidla na úrovni výrobcu alebo vlastníka značky. Dôvodom môže byť zmena zloženia, technologický pokrok (napr. dosiahnutie rovnako účinného výsledku 
pri znížení pracej dávky prostriedku na pranie) či ekonomické dôvody. Vzhľadom 
na potrebu individuálneho posúdenia naplnenia definičných znakov „toho istého tovaru“ nie je primerané hlavnú zodpovednosť presúvať len na obchodníkov, 
ktorí priamo ponúkajú a predávajú tovar spotrebiteľom. Túto líniu potvrdzuje v zásade aj prístup predkladateľov, ktorí do navrhovaného § 7a zaradili odsek 5 o povinnosti dodávateľov informovať obchodníkov. Podmienky exkulpácie obchodníkov v odseku 6 sú však následne neprimerane zúžené, resp. exkulpácia vylúčená použitím konceptu odbornej starostlivosti, čím sa celá zodpovednosť prenáša de facto len na maloobchod.
4. K čl. I bod 1 § 7a ods. 7 – V čl. I bod 1 § 7a ods. 7 navrhujeme vypustiť za slovom „prevádzkareň“ čiarku a slová „predajný automat“.

Odôvodnenie: Podľa platného znenia § 6 ods. 3 písm. e) zákona o ochrane spotrebiteľa platí pre predaj tovaru prostredníctvom nápojového automatu a stravovacieho automatu výnimka z povinnosti označovania jednotkovou cenou. Výnimka platí predovšetkým z dôvodov špecifických podmienok predaja a limitovaných možností zobrazovania informácií. Ustanovenie povinnosti podľa § 7a aj na tovary a spôsoby predaja, na ktoré sa vzťahujú výnimky podľa platného § 6 ods. 3 zákona o ochrane spotrebiteľa, nepovažujeme za primerané a akékoľvek doplňujúce povinnosti týkajúce sa označovania cien by mali nadväzovať na základnú reguláciu v § 6 ods. 3 zákona o ochrane spotrebiteľa.
5. K čl. I bod 2 a čl. II – Pri určení dátumu účinnosti navrhujeme zohľadniť dĺžku trvania vnútrokomunitárneho pripomienkového konania, primeranú legisvakačnú lehotu 
a § 19 ods. 6 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení neskorších predpisov.
Odôvodnenie: Predkladatelia navrhujú účinnosť novej informačnej povinnosti 
pri znížení množstva tovaru od 1. januára 2027. Vzhľadom na aktuálne štádium legislatívneho procesu a potrebu vykonania notifikačného postupu, na ktorú poukazuje aj dôvodová správa k poslaneckému návrhu zákona,  podľa smernice Európskeho parlamentu 
a Rady (EÚ) 2015/1535 z 9. septembra 2015, ktorou sa stanovuje postup 
pri poskytovaní informácií v oblasti technických predpisov a pravidiel vzťahujúcich sa na služby informačnej spoločnosti (Ú. v. EÚ L 241, 17.9.2015) s minimálnym trvaním pozastavenia prijatia návrhu tri mesiace, nie je nadobudnutie účinnosti poslaneckého návrhu zákona v navrhovanom termíne možné. Pri stanovení neskoršieho dátumu účinnosti je vzhľadom na vplyvy navrhovanej regulácie potrebné zohľadniť 
aj primeranú legisvakačnú lehotu minimálne v rozsahu šesť mesiacov odo dňa platnosti zákona v prípade jeho schválenia, keďže nová povinnosť nie je vykonateľná okamžite a vyžiada si úpravu interných informačných systémov, produktových databáz, obchodno-dodávateľských vzťahov a kontrolných mechanizmov dotknutých podnikateľských subjektov. Súčasne platí, že podľa § 19 ods. 6 zákona 
č. 400/2015 Z. z. môže právny predpis zakladajúci vplyvy na podnikateľské prostredie nadobudnúť účinnosť len 1. januára alebo 1. júla príslušného kalendárneho roka.
Vzhľadom na vyššie uvedené stanovisko ministerstvo hospodárstva odporúča vláde Slovenskej republiky vysloviť nesúhlas s poslaneckým návrhom zákona.
